A Bizottság 335/2003/EK rendelete
(2003. február 21.)
az egyes szántóföldi növények termelői számára támogatási rendszer létrehozásáról szóló 1251/1999/EK tanácsi rendelet alkalmazására vonatkozó részletes szabályok megállapításáról szóló 2316/1999/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1038/2001/EK rendelettel [1] módosított, az egyes szántóföldi növények termelői számára támogatási rendszer létrehozásáról szóló, 1999. május 17-i 1251/1999/EK tanácsi rendeletre [2], és különösen annak 9. cikkére,
mivel:
(1) A legutóbb a 327/2002/EK rendelettel [3] módosított 2316/1999/EK bizottsági rendelet [4] megállapítja az 1251/1999/EK rendeletnek az egyes szántóföldi növényekre nyújtott területalapú támogatások feltételei tekintetében történő alkalmazására vonatkozó részletes szabályokat, valamint a föld pihentetésének feltételeit.
(2) A legutóbb a 2582/2001/EK rendelettel [5] módosított, a Portugáliában jelenleg szántóföldi növénytermesztésbe vont földterületek külterjes állattenyésztési művelésre való átállításáról szóló, 1994. április 26-i 1017/94/EK tanácsi rendelet [6] alapján összesen 29575 hektárnak megfelelő területre vonatkozóan nyújtottak be áttérési támogatás iránti kérelmet. Ezért a bázisterület nagyságát megfelelőképpen helyesbíteni kell.
(3) A Belgium által benyújtott kérelmekre válaszul új bázisterületeket kell rögzíteni az érintett tagállam területi szervezési tervével összhangban.
(4) A tagállamok közölték a 2002-ben elvetett kenderfajták tetrahidrokannabinol-tartalmának meghatározására irányuló vizsgálatok eredményeit. Az említett eredményeket figyelembe kell venni az eljövendő gazdasági években területalapú támogatásra jogosult kenderfajták, illetve a 2003/2004. évre ideiglenes hatállyal elfogadott fajták jegyzékének összeállítása során, amelynek céljából az utóbb említett gazdasági évben további vizsgálatokat kell végezni.
(5) Ezért a 2316/1999/EK rendeletet ennek megfelelően módosítani kell.
(6) Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 2316/1999/EK rendelet a következőképpen módosul:
1. a VI. mellékletben a "Belgium" illetve a "Portugália" rovatban szereplő adatok helyébe az e rendelet I. mellékletében szereplő adatok lépnek;
2. a XII. melléklet helyébe e rendelet II. melléklete lép.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ezt a rendeletet a 2003/2004. gazdasági évtől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. február 21-én.